La Galeria de artă „Zamca” va avea loc joi, 23 mai 2024, la ora 17:00, vernisajul expoziției de pictură „Ambivalențe”, expoziție semnată de artistul plastic Maria Antoniac, „o pictoriță renumită pentru stilul său unic, care îmbină elemente realiste cu elemente abstracte”.
Expoziția va putea fi vizitată, la Galeria de Artă „Zamca", în perioada 23 mai – 10 iunie 2024, oferindu-vă ample posibilități de a descoperi universul artistic al Mariei Antoniac. Vernisajul expoziției va fi o ocazie specială de a vă bucura de arta Mariei Antoniac, într-un cadru festiv. „Vă așteptăm la un cafe-concert, pian și voce, susținut de Ioan Antoniac, urmat de un recital folk (chitară solo), susținut de Adrian Soiman. O atmosferă magică va pluti în aer, completând perfect experiența artistică”, anunță reprezentanții Galeriei de artă „Zamca”.
Curator: Mihai Pânzaru PIM, critic de artă: drd. Delia-Ioana Leizeriuc, promotor: Lucian Dimitriu, organizator principal: drd. Petru-Vasile Gafiuc. Evenimentul cultural se încadrează în proiectul „Primăvara culturală bucovineană 2024” și este organizat de Institutul Bucovina, Academia PIM, Galeria Zamca, Direcția Județeană pentru Cultură Suceava. Nu ratați o expoziție cu lucrări recente realizate de Maria Antoniac, „care explorează cu profunzime dualitatea, contrastul și complexitatea naturii umane. Fiecare pictură vă va purta într-o călătorie introspectivă, provocând reflecții asupra propriilor experiențe și sentimente. Nu ratați șansa de a vă conecta cu emoțiile exprimate în culori și forme pe pânză”.